CELEX: C2005/205/47
Language: fi
Date: 2005-08-20 00:00:00
Title: Asia T-219/05: Marta Andreasenin 6.6.2005 Euroopan yhteisöjen komissiota vastaan nostama kanne

20.8.2005   
            
            
               FI
            
            
               Euroopan unionin virallinen lehti
            
            
               C 205/25
            
         Marta Andreasenin 6.6.2005 Euroopan yhteisöjen komissiota vastaan nostama kanne
   (Asia T-219/05)
   (2005/C 205/47)
   Oikeudenkäyntikieli: ranska
   Marta Andreasen, kotipaikka Barcelona (Espanja), on nostanut 6.6.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat asianajajat Julien Leclère ja Jean-Marie Verlaine.
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa Euroopan komission 13.10.2004 tekemän viraltapanopäätöksen (SEC 2004 12 57 FINAL), joka tehtiin asiassa Marta Andreasen vastaan komissio, ja näin ollen palauttaa kantajan virkaansa samaan palkkaluokkaan ja samalle palkkatasolle (toisin sanoen A2 — AD15), koska Euroopan ihmisoikeussopimuksen 6 artiklan 1 kohtaa ja henkilöstösääntöjen liitteessä IX olevaa 6, 9, 10 ja 24 artiklaa on rikottu
            
         
               —
            
            
               velvoittaa Euroopan yhteisöjen komission maksamaan korvauksen, jonka määrä vastaa palkkoja, jotka ovat erääntyneet maksettaviksi riidanalaisen päätöksen voimaantulopäivän jälkeen ja tämän tuomioistuimen antaman tuomion päiväyksen asti, korvauksena kantajalle aiheutuneesta taloudellisesta vahingosta, toisin sanoen 12 300 euroa jokaiselta kuluneelta kuukaudelta
            
         
               —
            
            
               velvoittaa Euroopan yhteisöjen komission maksamaan 1 000 000 euroa korvauksena henkisestä kärsimyksestä
            
         
               —
            
            
               toissijaisesti, jos ensimmäisen oikeusasteen tuomioistuin katsoo, että kantajan ensisijaista vaatimusta ei hyväksytä, velvoittaa komission maksamaan summan, jonka kokonaismäärä vastaa seuraavien summien yhteenlaskettua määrää:
               
                           (i)
                        
                        
                           kaikki kantajan palkat, jotka hänelle on maksettava hänen 65 ikävuoteensa (virallinen eläkeikä) saakka
                        
                     
                           (ii)
                        
                        
                           kantajan eläkemaksuja vastaava summa
                        
                     
                           (iii)
                        
                        
                           1 000 000 euroa korvauksena henkisestä kärsimyksestä
                        
                     
         
               —
            
            
               velvoittaa komission maksamaan kantajalle 12 000 euron suuruisen summan korvauksena kantajalle aiheutuneista kuluista, jotka eivät kuulu oikeudenkäyntikuluihin
            
         
               —
            
            
               velvoittaa komission korvaamaan kaikki oikeudenkäyntikulut.
            
         Oikeudelliset perusteet ja pääasialliset perustelut
   Kantaja nimitettiin 11.12.2001 tehdyllä päätöksellä komission tilinpitäjän ja talousarvion toimeenpanon johtajan virkoihin. Hänet pidätettiin tilinpitäjän virasta 22.5.2002. Hänet pidätettiin viranhoidosta 28.8.2002 alkaen ja häntä vastaan aloitettiin kurinpitomenettely. Kurinpitolautakunta muodostettiin vuoden 2004 maaliskuussa. Tämän lautakunnan suosituksesta kantaja pantiin viralta kummankin viran osalta riidalaisella päätöksellä.
   Ensimmäisessä kanneperusteessaan kantaja vetoaa siihen, että menettely, joka johti hänen viraltapanoonsa, on pätemätön, koska henkilöstösääntöjen liitteessä IX olevassa 8 artiklassa säädetyt ja Euroopan ihmisoikeussopimuksen 6 artiklassa määrätyt puolueettomuuden ja riippumattomuuden edellytykset eivät täyttyneet nyt esillä olevassa asiassa. Tässä asiayhteydessä kantaja väittää yhtäältä, että komission jäsenet, jotka hänen mukaansa olivat häntä vastaan esitettyjen syytösten takana, olivat sen nimittävän viranomaisen jäseniä, joka teki hänen viraltapanoaan koskevan päätöksen, ja toisaalta, että kurinpitolautakunta koostui yhtä poikkeusta lukuun ottamatta vain komission virkamiehestä.
   Toisessa kanneperusteessaan kantaja väittää aluksi, että hänen viraltapanoaan koskeva päätös muodostaa toisen hänelle määrätyn kurinpitoseuraamuksen, joka perustuu samoille tosiseikoille kuin ne, joiden perusteella hänet pidätettiin virantoimituksesta, ja on näin ollen määrätty henkilöstösääntöjen liitteessä IX olevan 9 artiklan vastaisesti. Kantaja vetoaa tämän saman kanneperusteen yhteydessä väitteeseen, jonka mukaan samassa liitteessä olevassa 24 artiklassa säädetyt määräajat ylitettiin. Kantajan mukaan tämä määräaikojen ylittyminen on myös Euroopan ihmisoikeussopimuksen 6 artiklan vastainen. Lisäksi kantaja vetoaa siihen, että riidanalaisen päätöksen perustelut puuttuvat ja että hänelle määrätty seuraamus on suhteeton.